Donnu li f' dawn l-aħħar ġimgħat qomna minn raqda twila u bdejna nisimgħu bosta jilmentaw mill-problema kbira li għandna f' pajjiżna fejn jidħol it-traffiku. Hekk kif reġgħu fetħu l-iskejjel, triqatna mill-ġdid faru bil-karozzi. Il-wied ta' Ħal Qormi Bil-proġett li sar fil-wied ta' Ħal Qormi, jidher li ttaffiet il-problema tal-għargħar, imma sakemm dan il-wied reġa' infetaħ għall-karozzi ir-raħal sar kaos sħiħ u jidher li għadna ma ġejniex għan-normal. Kilometri ta' karozzi wara xuxlin, ħela ta' ħin, ħela ta' riżorsi u billi dan ir-raħal jinsab tista' tgħid f' salib it-toroq ta' pajjiżna, il-problema tinfirex lil hinn minnu. Tassew li x-xogħol ried isir, imma tajjeb li wieħed jippjana sewwa x-xogħol. Dan il-proġett kien ilu sejjer u kien hemm toroq oħra magħluqin f' dan ir-raħal li ma kkawżawx il-kongestjoni li kkawża l-għeluq tal-wied. Biex tkompli tiggrava l-qagħda meta kien hemm din il-problema saret ! Lanqas temmen, it-traffiku żdied fit-toroq li ma kienux inkulżi fil- . Ovvja li kien se jiġri hekk. Kultant naħseb li hawn min għandu moħħu biex sempliċiment jifridlu widnejh minn xulxin. Imma kull deni ħudu b' ġid għax donnu li bis-saħħa ta' hekk kulħadd stenbaħ u nduna li f' Malta għandna problema ta' traffiku. U mhux billi jkun hemm min jgħid li din hija biss perċessjoni, ir-realtà ma tistax tgħattiha. Jekk ngħid li biex insolvu din il-problema rridu nnaqqsu l-karozzi mit-toroq ma nkunx skoprejt l-Amerika, hija l-aktar ħaġa prattika li tista' ssir. Smajna kemm-il darba min issuġġerixxa proġetti biex jitnaqqsu l-karozzi mit-toroq tagħna. Forsi l-aktar proposta sensibbli hija dik li gurnata joħorġu l-karozzi bin-numri fart u l-għada joħorġu dawk bin-numri żewġ. Hemm min jgħid li b' hekk jonqsu l-karozzi bin-nofs u titnaqqas naqra din il-problema, imma sistema bħal din għandha mnejn toħloq problemi lil xi persuni. Min għandu żewġ karozzi ma taffettwahx din is-sitema imma min għandu waħda biss tolqtu ħażin. Barraminhekk, min għandu żewġ karozzi ma jistax ikun qiegħed isuqhom it-tnejn li huma fl-istess ħin, allura ma nistgħux ngħidu li jekk tidħol din il-prattika jonqsu nofs il-karozzi. Ħsara u mard Nafu bil-konsegwenzi li jġib il-ħruġ ta' gassijiet velenużi mill-karozzi. Kemm mard joħloqu dawn il-gassijiet Alla biss jaf. Barra minn hekk jagħmlu wkoll ħsara lill-ambjent. Araw ftit xi bini li jinstab f' żoni traffikużi u qabbluhom ma' bini ieħor li jinsab f' post fejn ma hemmx wisq traffiku. Tindunaw kemm l-ewwel wieħed ikun tmermer u kemm l-ieħor ikun għadu f' qagħda aħjar. Restawri ta' bini li kienu jservu mitt sena, llum jerġgħu jsiru wara ftit għexieren ta' snin. Imma b' danakollu mhux sejrin ngħidu li nneħħu l-karozzi kollha mit-toroq tagħna. Mur ara kemm jinqala' nkwiet kieku xi ħadd ifettillu jgħid li se jneħħi l-karozzi kollha minn Malta! Ħaġa li ma tistax isseħħ żgur. Servizz pubbliku Meta pajjiż ikollu servizz ta' trasport pubbliku effiċjenti jitnaqqas sewwa n-numru ta' karozzi fit-toroq. Imma biex ikollok servizz ta' trasport pubbliku tajjeb, ir-rotot iridu jaqdu l-ħtiġijiet tal-akbar numru ta' nies possibbli. Min jagħmel ir-rotot ma jistax ikun persuna li għandha x-xufier li joħodha fejn tkun trid mingħajr ma qatt tuża il-karozzi tal-linja. Niftakar meta bdew jaħdmu l-karozzi tal-Arriva f' Malta kont għadni l-kunvent tar-Rabat. Kien hemm karozza li titlaq mill-Baħrija u tasal Wied iż-Żurrieq, mhux ħaġa ħażina. Minħabba n-nuqqas ta' mezzi, il-karozzi mir-Rabat sal-belt Valletta ma bdewx jaħdmu. Is-sens komun jitlob li tħaddem karozza mir-Rabat sal-belt u mhux sa Wied iż-Żurrieq. Idea ta' Metrò f' Malta ta' Jonn Galea ara: http://www.jonngalea.com/project/malta-metro/ Pass avventuruż Biex nimxu 'l quddiem irridu nkunu xi ftit avventurużi. Kultant avventura tista' tinstema' bħala bluha għall-bidu imma mbagħad ladarba tindara ma tibqax titqies hekk. Jien nixtieq nissuġġerixxi pass avventuruż għall-pajjiżna. Min jaf kieku nintorduċu l-metrò f' pajjiżna? Ferrovija li tgħaddi minn taħt l-art, fejn hu possibbli, li taqsam Malta minn isfel għal fuq u minn fuq għal isfel, b' waqfiet fi stazzjonijiet f' ċentri importanti ta' pajjiżna u minn hemm wieħed isib karozzi tal-linja li jagħmlu d-dawra tagħhom f' irħula jew bliet qrib dik il-waqfa. Isir programm li dak li jkun ma jkollux għalfejn jistenna wisq minn meta jinżel fl-istazzjon tal-metrò sakemm jaqbad il-karozza tal-linja li tieħdu fejn ikun irid. Din hija biss ħolma tiegħi, forsi bluha wkoll, imma wasal il-waqt li nagħmlu xi ħaġa bis-serjetà. Ma jistax ikun nibqgħu nżidu l-karozzi fit-toroq tagħna, inżidu t-tgergir u nibqgħu b' idejna fuq żaqqna bla ma niddeċiedu li nagħmlu pass avventuruż biex innaqsu darba għal dejjem il-problema tat-traffiku f' pajjiżna. Dan l-artiklu deher fin-Nazzjon 25 ta' Ottubru 2014
Traffiku, traffiku u aktar traffiku